LT Europos Sąjungos oficialusis leidinys C 105/12

Pranešimas apie antidempingo priemonių, taikomų Rusijos kilmės karbamido importui, galiojimo pabaigos peržiūros ir šių priemonių dalinės tarpinės peržiūros inicijavimą

(2006/C 105/07)

Paskelbus pranešimą apie artėjančią antidempingo priemonių, taikomų Rusijos (toliau — tiriamoji šalis) kilmės karbamido importui, galiojimo pabaigą (1), Komisija gavo prašymą atlikti peržiūrą remiantis Tarybos reglamento (EB) Nr. 384/96 dėl apsaugos nuo importo dempingo kaina iš Europos bendrijos narėmis nesančių valstybių (toliau — pagrindinis reglamentas) (2), su paskutiniais pakeitimais, padarytais Tarybos reglamentu (EB) Nr. 2117/2005 (3), 11 straipsnio 2 ir 3 dalimis.

1. Prašymas atlikti peržiūrą

Prašymą 2006 m. vasario 9 d. pateikė Europos trąšų gamintojų asociacija (ETGA) (toliau — pareiškėjas) gamintojų, kurių pagaminama produkcija sudaro didžiąją dalį (šiuo atveju daugiau kaip 50 %) visos Bendrijoje pagaminamos karbamido produkcijos, vardu.

2. Prekė

Prekė, dėl kurios vykdoma peržiūra, yra karbamidas, kurio kilmės šalis yra Rusija (toliau — svarstomoji prekė), šiuo metu klasifikuojama KN kodais 3102 10 10 ir 3102 10 90. Šie KN kodai pateikiami tik informacijos tikslais.

3. Galiojančios priemonės

Galiojančios priemonės yra galutinis antidempingo muitas, nustatytas Tarybos reglamentu (EB) Nr. 901/2001 (4).

4. Peržiūros pagrindas

4.1. Priemonių galiojimo pabaigos peržiūros pagrindas

Prašymas grindžiamas tuo, kad pasibaigus priemonių galiojimui dempingas greičiausiai tęstųsi arba pasikartotų, ir Bendrijos pramonei vėl būtų daroma žala.

Prielaida, kad dempingas Rusijos atveju tęstųsi, grindžiamas apskaičiuotos normaliosios vertės palyginimu su svarstomosios prekės eksporto kainomis, kuriomis ji parduodama eksportui į Bendriją.

Atsižvelgiant į tai, apskaičiuotas dempingo skirtumas yra didelis.

Be to, pareiškėjas teigia, kad yra tolesnio žalingo dempingo tikimybė. Šiuo atžvilgiu pareiškėjas pateikia įrodymų, kad, jeigu būtų leista nebetaikyti priemonių, importo iš tiriamosios šalies kainos sumažintų Bendrijos pramonės kainas artimiausioje ir tolesnėje ateityje ir jos būtų gerokai mažesnės už Bendrijos pramonės kainas. Be to, pareiškėjas pateikia įrodymų, kad greičiausiai dabartinis svarstomosios prekės importo lygis išliks nemažas arba netgi padidės dėl neišnaudotų pajėgumų bei nesenų investicijų į gamybos pajėgumus tiriamojoje šalyje.

Taip pat tvirtinama, kad greičiausiai svarstomosios prekės importo srautas išliks nemažas arba netgi padidės dėl galiojančių priemonių, taikomų panašių prekių, kurių kilmės šalis yra tiriamoji šalis, importui tradicinėse rinkose, kitose nei ES (pvz., Jungtinėse Amerikos Valstijose), arba dėl kitų priemonių, ribojančių patekimą į trečiųjų šalių rinkas (Kinijos importo ir eksporto apribojimai), kurios gali potencialų eksportą ir toliau kreipti į Bendriją.

Pareiškėjas taip pat teigia, kad, jeigu būtų leista nebetaikyti priemonių, dėl bet kokio didelio importo dempingo kainomis iš tiriamosios šalies Bendrijos pramonė vėl patirtų žalą.

4.2. Dalinės tarpinės peržiūros pagrindas

Pareiškėjai pateikė informacijos, kad priemonės forma, t. y. muitas, lygus skirtumui tarp minimalios 115 EUR už toną importo kainos ir grynosios kainos prie Bendrijos sienos nesumokėjus muito mokesčio, kuriuo apmokestinama visada, kai ši kaina yra mažesnė už minimalią importo kainą, nėra toliau tinkama norint panaikinti žalingą dempingą.

Pareiškėjas tvirtina, kad, atsižvelgiant į karbamido sąnaudų ir kainų nepastovumą, dabartinė priemonės forma nėra pakankama siekiant panaikinti žalingą dempingo poveikį. Todėl buvo leista peržiūrėti priemonės formą.

5. Procedūra

Komisija po konsultacijų su Patariamuoju komitetu nustatė esant pakankamai įrodymų, pateisinančių priemonių galiojimo pabaigos ir dalinės tarpinės peržiūros, susijusios tik su priemonių forma, inicijavimą, ir dėl to ji pradeda peržiūrą pagal pagrindinio reglamento 11 straipsnio 2 ir 3 dalis.

5.1. Dempingo ir žalos tikimybės nustatymo procedūra

Tyrimo metu bus nustatyta, ar yra tikimybė, kad pasibaigus priemonių galiojimui, dempingas ir žala tęsis arba vėl pasikartos, ar tokios tikimybės nėra. Atliekant tarpinę peržiūrą bus nustatyta, ar dabartinės priemonių formos pakanka norint neutralizuoti žalingą dempingą.

a) Atranka

Atsižvelgdama į didelį šiame tyrime dalyvaujančių šalių skaičių, Komisija, remdamasi pagrindinio reglamento 17 straipsniu, gali nuspręsti taikyti atranką.

i) Eksportuotojų ir (arba) gamintojų atranka Rusijoje

Siekiant Komisijai suteikti galimybę nuspręsti, ar atranka yra būtina (o jei būtina, atrinkti bendroves), visų eksportuotojų ir (arba) gamintojų arba jų vardu veikiančių atstovų prašoma pranešti apie save Komisijai ir per 6 dalies b punkto i papunktyje nustatytą terminą bei šio pranešimo 7 dalyje nustatyta forma pateikti tokią informaciją apie savo bendrovę ar bendroves:

— pavadinimas, adresas, el. pašto adresas, telefono ir fakso numeriai bei kontaktinis asmuo,

— apyvarta vietos valiuta ir svarstomosios prekės, parduotos eksportui į Bendriją nuo 2005 m. balandžio 1 d. iki 2006 m. kovo 31 d., kiekis tonomis,

— apyvarta vietos valiuta ir svarstomosios prekės, parduotos vidaus rinkoje nuo 2005 m. balandžio 1 d. iki 2006 m. kovo 31 d., kiekis tonomis,

— apyvarta vietos valiuta ir svarstomosios prekės, parduotos į kitas trečiąsias šalis nuo 2005 m. balandžio 1 d. iki 2006 m. kovo 31 d., kiekis tonomis,

— tiksli bendrovės veikla, susijusi su svarstomosios prekės gamyba, ir svarstomosios prekės gamybos kiekis tonomis, gamybos pajėgumai ir investicijos į gamybos pajėgumus nuo 2005 m. balandžio 1 d. iki 2006 m. kovo 31 d.,

— visų susijusių bendrovių (5), dalyvaujančių gaminant ir (arba) parduodant (eksportui ir (arba) vidaus rinkai) svarstomąją prekę, pavadinimai ir tiksliai apibūdinta veikla;

— kita svarbi informacija, kuri padėtų Komisijai vykdyti atranką,

— pateikdama nurodytą informaciją, bendrovė sutinka būti įtraukta į atranką. Jei bendrovė bus atrinkta, ji turės atsakyti į klausimyno klausimus ir leisti atlikti tyrimą vietoje. Jei bendrovė nurodys, kad ji nesutinka būti įtraukta į atranką, tai bus aiškinama kaip atsisakymas bendradarbiauti tyrime. Atsisakymo bendradarbiauti padariniai išdėstyti 8 dalyje.

Siekdama gauti informacijos, kuri, jos nuomone, yra reikalinga atrenkant eksportuotojus ir (arba) gamintojus, Komisija papildomai kreipsis į eksportuojančios šalies valdžios institucijas ir visas žinomas eksportuotojų ir (arba) gamintojų asociacijas.

ii) Importuotojų atranka

Siekiant suteikti Komisijai galimybę nuspręsti, ar atranka yra būtina (o jei būtina, atrinkti bendroves), visų importuotojų arba jų vardu veikiančių atstovų prašoma pranešti apie save Komisijai ir per 6 dalies b punkto i papunktyje nustatytą terminą bei 7 dalyje nustatyta forma pateikti tokią informaciją apie savo bendrovę ar bendroves:

— pavadinimas, adresas, el. pašto adresas, telefono ir fakso numeriai bei kontaktinis asmuo,

— visa bendrovės apyvarta eurais nuo 2005 m. balandžio 1 d. iki 2006 m. kovo 31 d.,

— bendras darbuotojų skaičius,

— tiksliai apibūdinta bendrovės veikla, susijusi su svarstomąja preke,

— svarstomosios prekės, kurios kilmės šalis yra Rusija, importo į Bendrijos rinką ir perpardavimo joje nuo 2005 m. balandžio 1 d. iki 2006 m. kovo 31 d. kiekis tonomis ir vertė eurais,

— visų susijusių bendrovių (5), gaminančių ir (arba) parduodančių svarstomąją prekę, pavadinimai ir tiksli veikla,

— kita svarbi informacija, kuri padėtų Komisijai vykdyti atranką,

— pateikdama nurodytą informaciją, bendrovė sutinka būti įtraukta į atranką. Jei bendrovė bus atrinkta, ji turės atsakyti į klausimyno klausimus ir leisti atlikti tyrimą vietoje. Jei bendrovė nurodys, kad ji nesutinka būti įtraukta į atranką, tai bus aiškinama kaip atsisakymas bendradarbiauti tyrime. Atsisakymo bendradarbiauti padariniai išdėstyti 8 dalyje.

Siekdama gauti informacijos, kuri, jos nuomone, yra reikalinga atliekant importuotojų atranką, Komisija papildomai kreipsis į žinomas importuotojų asociacijas.

iii) Bendrijos gamintojų atranka

Atsižvelgiant į tai, kad prašymą remia didelis skaičius Bendrijos gamintojų, Komisija ketina atrankos būdu ištirti, kokia žala yra padaryta Bendrijos pramonei.

Siekiant Komisijai sudaryti galimybę atlikti atranką, visų Bendrijos gamintojų prašoma per 6 dalies b punkto i papunktyje nustatytą terminą pateikti toliau nurodytą informaciją apie savo bendrovę arba bendroves:

— pavadinimas, adresas, el. pašto adresas, telefono ir fakso numeriai bei kontaktinis asmuo,

— visa bendrovės apyvarta eurais nuo 2005 m. balandžio 1 d. iki 2006 m. kovo 31 d.,

— tiksli bendrovės veikla, susijusi su svarstomosios prekės gamyba, ir svarstomosios prekės kiekis tonomis nuo 2005 m. balandžio 1 d. iki 2006 m. kovo 31 d.,

— Bendrijos rinkoje nuo 2005 m. balandžio 1 d. iki 2006 m. kovo 31 d. pagamintos svarstomosios prekės pardavimo vertė eurais,

— Bendrijos rinkoje nuo 2005 m. balandžio 1 d. iki 2006 m. kovo 31 d. pagamintos svarstomosios prekės pardavimo kiekis tonomis,

— nuo 2005 m. balandžio 1 d. iki 2006 m. kovo 31 d. pagamintos svarstomosios prekės kiekis tonomis,

— visų susijusių bendrovių (5), gaminančių ir (arba) parduodančių svarstomąją prekę, pavadinimai ir tiksli veikla,

— kita svarbi informacija, kuri padėtų Komisijai vykdyti atranką,

— pateikdama nurodytą informaciją, bendrovė sutinka būti įtraukta į atranką. Jei bendrovė bus atrinkta, ji turės atsakyti į klausimyno klausimus ir leisti atlikti tyrimą vietoje. Jei bendrovė nurodys, kad ji nesutinka būti įtraukta į atranką, tai bus aiškinama kaip atsisakymas bendradarbiauti tyrime. Atsisakymo bendradarbiauti padariniai išdėstyti 8 dalyje.

iv) Galutinė atranka

Visos suinteresuotosios šalys, kurios nori pateikti bet kokią svarbią informaciją, susijusią su atranka, tai privalo padaryti per 6 dalies b punkto ii papunktyje nustatytą terminą.

Galutinę atranką Komisija ketina atlikti pasitarusi su suinteresuotomis šalimis, kurios pareiškė norą būti įtrauktomis į atranką.

Atrinktos bendrovės privalo atsakyti į klausimyną per 6 dalies b punkto iii papunktyje nustatytą terminą ir privalo bendradarbiauti vykstant tyrimui.

Jei bendradarbiaujama nepakankamai, Komisija, vadovaudamasi pagrindinio reglamento 17 straipsnio 4 dalimi ir 18 straipsniu, gali padaryti išvadą remdamasi turimais faktais. Kaip paaiškinta 8 dalyje, išvada, padaryta remiantis turimais faktais, tiriamajai šaliai gali būti mažiau palanki.

b) Klausimynai

Siekdama gauti informacijos, kuri, jos nuomone, reikalinga tyrimui, Komisija išsiuntinės klausimynus atrinktoms Bendrijos pramonės įmonėms ir visoms Bendrijos gamintojų asociacijoms, atrinktiems Rusijos eksportuotojams ir (arba) gamintojams, visoms eksportuotojų ir (arba) gamintojų asociacijoms, atrinktiems importuotojams, visoms prašyme įvardytoms importuotojų asociacijoms arba tyrime, po kurio įvestos šioje peržiūroje svarstomosios priemonės, bendradarbiavusioms importuotojų asociacijoms bei atitinkamoms eksportuojančių šalių valdžios institucijoms.

5.2. Bendrijos interesų įvertinimo tvarka

Vadovaujantis pagrindinio reglamento 21 straipsniu ir tuo atveju, jei būtų patvirtinta tikimybė, kad dempingas ir žala tęsis arba kartosis, bus nustatyta, ar antidempingo priemonių tolesnis taikymas arba jų panaikinimas neprieštarautų Bendrijos interesams. Dėl šios priežasties, jei Bendrijos pramonė, importuotojai, jiems atstovaujančios asociacijos, atstovaujantys vartotojai ir atstovaujančios vartotojų organizacijos įrodo, kad yra objektyvus ryšys tarp jų veiklos ir svarstomosios prekės, per 6 dalies a punkto ii papunktyje nustatytus bendrus terminus gali pranešti apie save ir pateikti Komisijai informaciją. Šalys, veikusios pagal pirmiau pateiktame sakinyje nustatytą tvarką, nurodydamos konkrečias tokio prašymo priežastis, gali prašyti būti išklausytos per 6 dalies a punkto iii papunktyje nustatytą terminą. Reikėtų pažymėti, kad į informaciją, pateiktą pagal 21 straipsnį, bus atsižvelgta tik tuomet, jei pateikiama informacija bus pagrįsta faktiniais įrodymais.

6. Terminai

a) Bendrieji terminai

i) Šalims prašyti klausimyno

Visos suinteresuotosios šalys, kurios nebendradarbiavo tyrime, po kurio buvo įvestos šioje peržiūroje svarstomos priemonės, turėtų kreiptis prašydamos klausimyno kiek įmanoma greičiau, bet ne vėliau kaip per 15 dienų nuo šio pranešimo paskelbimo Europos Sąjungos oficialiajame leidinyje dienos.

ii) Šalims pranešti apie save, pateikti atsakymus į klausimyno klausimus ir kitą informaciją

Visos suinteresuotosios šalys, jei tyrimo metu reikia atsižvelgti į jų pastabas, privalo pranešti apie save Komisijai, pareikšti savo nuomonę ir pateikti atsakymus į klausimyno klausimus arba kitą informaciją per 40 dienų nuo šio pranešimo paskelbimo Europos Sąjungos oficialiajame leidinyje, jeigu nenurodyta kitaip. Atkreipiamas dėmesys į tai, kad daugumos pagrindiniame reglamente išdėstytų procesinių teisių įgyvendinimas priklauso nuo to, ar per minėtą laikotarpį šalis pranešė apie save.

Atrinktos bendrovės privalo pateikti atsakymus į klausimyno klausimus per 6 dalies b punkto iii papunktyje nurodytą terminą.

iii) Klausymai

Visos suinteresuotosios šalys gali prašyti būti išklausytos Komisijos per tą patį 40 dienų terminą.

b) Konkretus terminas, per kurį turi būti atlikta atranka

i) 5.1 dalies a punkto i papunktyje, 5.1 dalies a punkto ii papunktyje ir 5.1 dalies a punkto iii papunktyje nurodytą informaciją Komisija turėtų gauti per 15 dienų nuo šio pranešimo paskelbimo Europos Sąjungos oficialiajame leidinyje dienos, atsižvelgiant į tai, kad Komisija ketina tartis su suinteresuotosiomis šalimis, sutikusiomis, kad jos būtų įtrauktos į galutinę atranką, per 21 dieną nuo šio pranešimo paskelbimo Europos Sąjungos oficialiajame leidinyje dienos.

ii) Visą kitą svarbią atrankai informaciją, kaip nurodyta 5.1 dalies a punkto iv papunktyje, Komisija privalo gauti per 21 dieną nuo šio pranešimo paskelbimo Europos Sąjungos oficialiajame leidinyje dienos.

iii) Atrinktų šalių atsakymus į klausimyno klausimus Komisija privalo gauti per 37 dienas nuo pranešimo apie jų įtraukimą į atranką dienos.

7. Raštu pateikiama medžiaga, atsakymai į klausimyno klausimus ir susirašinėjimas

Visi suinteresuotųjų šalių pateikiami dokumentai ir prašymai turi būti pateikiami raštu (ne elektronine forma, nebent nurodyta kitaip), nurodant suinteresuotosios šalies pavadinimą, adresą, el. pašto adresą, telefono ir fakso numerius. Visi raštu pateikiami dokumentai, taip pat informacija, kurios prašoma šiame pranešime, atsakymai į klausimyno klausimus ir konfidencialus suinteresuotųjų šalių susirašinėjimas žymimi įrašu „Riboto naudojimo“ (6) ir pagal pagrindinio reglamento 19 straipsnio 2 dalį kartu pateikiamas ne konfidencialiam naudojimui skirtas variantas, kuris žymimas įrašu „SUINTERESUOTOSIOMS ŠALIMS SUSIPAŽINTI“.

Komisijos adresas susirašinėjimui:

European Commission Directorate General for Trade Directorate B Bureau: J-79 5/16 B-1049 Brussels Faks. (32 2) 295 65 05

8. Atsisakymas bendradarbiauti

Tais atvejais, kai suinteresuotoji šalis atsisako leisti naudotis reikalinga informacija ar jos nepateikia per nustatytą terminą, arba akivaizdžiai trukdo tyrimui, pagal pagrindinio reglamento 18 straipsnį teigiamos arba neigiamos išvados gali būti daromos remiantis turimais faktais.

Paaiškėjus, kad suinteresuotoji šalis pateikė melagingą arba klaidinančią informaciją, į tokią informaciją neatsižvelgiama ir, pagal pagrindinio reglamento 18 straipsnį, išvados gali būti daromos remiantis turimais faktais. Jei suinteresuotoji šalis nebendradarbiauja arba bendradarbiauja tik iš dalies, ir išvados daromos remiantis turimais faktais, rezultatas gali būti mažiau palankus suinteresuotajai šaliai nei tuo atveju, jei ji būtų bendradarbiavusi.

9. Tyrimo tvarkaraštis

Pagal pagrindinio reglamento 11 straipsnio 5 dalį tyrimas bus baigtas per 15 mėnesių nuo šio pranešimo paskelbimo Europos Sąjungos oficialiajame leidinyje dienos.

10. Galimybė prašyti atlikti peržiūrą pagal pagrindinio reglamento 11 straipsnio 3 dalį

Kadangi priemonių galiojimo pabaigos peržiūra inicijuojama vadovaujantis pagrindinio reglamento 11 straipsnio 2 dalimi, jos rezultatai nepakeis dabar taikomų keistinų priemonių lygmens, bet leis tas priemones panaikinti arba išlaikyti pagal pagrindinio reglamento 11 straipsnio 6 dalį. Kartu inicijuojama dalinė tarpinė peržiūra pagal pagrindinio reglamento 11 straipsnio 3 dalį apsiriboja priemonės forma ir todėl taip pat negali pakeisti keistinų priemonių lygmens.

Jei bet kuri tyrimo šalis mano, kad priemonių lygmens peržiūra yra pateisinama norint sudaryti galimybę keisti (t. y. padidinti arba sumažinti) priemonių lygmenį, ta šalis gali prašyti atlikti peržiūrą pagal pagrindinio reglamento 11 straipsnio 3 dalį.

Šalys, norinčios prašyti tokios peržiūros, kuri būtų atliekama nepriklausomai nuo šiame pranešime minimos priemonių galiojimo pabaigos ir jų dalinės tarpinės peržiūros, gali kreiptis į Komisiją pirmiau nurodytu adresu.

(1) OL C 209, 2005 8 26, p. 2.

(2) OL L 56, 1996 3 6, p. 1.

(3) OL L 340, 2005 12 23, p. 17.

(4) OL L 127, 2001 5 8, p. 11.

(5) Susijusių įmonių reikšmės apibrėžtį žr. Komisijos reglamento (EEB) Nr. 2454/93, išdėstančio Tarybos reglamento (EEB) Nr. 2913/92, nustatančio Bendrijos muitinės kodeksą, įgyvendinimo nuostatas 143 straipsnyje (OL L 253, 1993 10 11, p. 1).

(6) Tai reiškia, kad dokumentas skirtas tik vidaus naudojimui. Jis apsaugotas pagal Europos Parlamento ir Tarybos reglamento (EB) Nr. 1049/2001 dėl galimybės visuomenei susipažinti su Europos Parlamento, Tarybos ir Komisijos dokumentais 4 straipsnį (OL L 145, 2001 5 31, p. 43). Pagal pagrindinio reglamento 19 straipsnį ir PPO Susitarimo dėl 1994 m. GATT VI straipsnio įgyvendinimo (Susitarimo dėl antidempingo) 6 straipsnį tai yra konfidencialus dokumentas.